偶成
作者：于石
朝代：宋

paragraphs: 長劍不入英雄手，勁氣摩空拂牛斗。
埋光鏟采今幾年，匣中忽作蛟龍吼。
古琴不入時人耳，斷絃掛壁塵埃久。
桐尾半作爨下焦，高山流水今安有。
自笑長不滿七尺，役役徒爲牛馬走。
學劍學琴兩無用，肯以窮困移所守。
孔顔非厄，盜跖非壽。
西子非妍，無鹽非醜。
一時榮辱閑過眼，千古是非空掛口。
何如長歌歸去來，萬事無心一杯酒。